Suid-Korea | Loer Toer
Category Archives: Suid-Korea
Suid-Korea March 19, 2018 Leave a comment
Die eerste in 'n reeks van drie
Ek het in Stilfontein grootgeword. Vir my was paleise en konings en ridders en kastele deel van die sprokieswêreld, dinge wat nie juis bestaan het nie.
Toe staan ek voor 'n paleis in die noordelike deel van Seoel, Suid-Korea, en dit was nie meer sprokies nie. Die Gyeongbokgung, oftewel Gyoengbok Paleis, hierdie geskiedelike plek, is deur moderne wolkekrabbers omring, mens kan amper sê, bewaak.
Dié paleis is in 1395 gebou, nagenoeg so oud soos die Verbode Stad van Beijing, China. Dit is een van vyf sulke paleise en die enigste wat steeds bestaan. Dié geskiedenis is epies. Gyeongbok is vroeg in sy tyd deur 'n vuur verwoes, en toe, steen vir steen, in puin gelê met die soveelste inval van Japan in 1592. Die ruïnes is eers na twee honderd jaar herstel.
Die invloedrykste figuur in die geskiedenis van die paleis is Koning Sejong die Grote wat vanaf 1418 tot 1450 aan bewind was. Die tydsgees was Confucianisme en Sejong het beduidende veranderings aangebring. Die grootste hiervan was in die instelling van Hangul, die fonetiese alfabet wat die Koreaanse taal is. As mens kyk na die digte piktogramme van Chinees, dan is Hangul lynbevaart. Hangul het seker ook 'n Koreaanse identiteit aangewakker.
Andrew Naum : A History of Korea
Die tweede in 'n reeks van drie
Die Joseon-dinastie, wat vanaf 1392 tot 1910 bestaan het, anders as die talryke Chinese dinastië, is van die vroegste gegrond op die range van die lede van die hof. Hier is een van die rangstene waarlangs jy in groot byeenkomste jou melding gemaak het.
Hier is die troonkamer. Die skildery agter die troon beeld uit die kenmerkende heuwelagtige landskap van, veral, Suid-Korea. Vir dié rede, onder andere, meen ek dat die skildery nie tradisioneel is nie.
Slaapvertrekke en vermaaklikheidsruimtes vir die adel van die hof.
Die vroeë-Joseon-era is bekend vir die bloei van tegnologie, 'n aansluiting met die hergeboorte van die Drie Ryke-tydperk (500 n.C tot 1000 n.C). Die Joseon-tydperk sluit ook in die eerste gedrukte boeke, dekades voor Gutenberg dit in Duitsland reggekry het. Dié boeke is nou in die besit van die Franse, wat die Koreane dwars in die krop steek: dit is van hulle belangrikste patrimonie.
Andrew Naum: History of Korea
Die derde in 'n reeks van drie
By Gyeongbok het die dakrandkuns asook die binneshuis plafonne het 'n groot indruk op my gemaak. Ek kon my verkyk na die viering van kleure.
Die Koreane, seker onder die invloed van die Chinese vasteland, het die mooiste porselein. Hier is 'n voorbeeld van die Joseon-tydperk se porselein in Gyeongbuk.
Wat vir my ook treffend was, was die lampontwerpe wat amper in die Weste as moderne deco sou voorkom. Tog is dit 600 jaar oud.
In die ruimtes om die paleis is daar 'n verskeidenheid beelde van diere. Wat my interesseer is dat die leeu die Koreaanse verbeelding aangryp. Dit was vir my vreemd as mens dink aan die tier wat eie aan Asië is, eerder as die leeu. Hier volg 'n gestileerde leeu. En is daai aap lugtig vir iets?
SNEEU – die lang wag
Côte d'Azur, Frankryk, Suid-Korea February 7, 2018 Comments: 2
Ek maak die sitkamervenster oop en luister hoe val die reën op die blare van die magnoliaboom. Waar is die sneeu ? wonder ek. Sal ek werklik nog 'n winter sonder sneeu op hierdie vasteland beleef ?
My ervarings met sneeu is dun gesaai. Eers toe ek 'n winter in Suid-Korea deurgemaak het, kon ek saampraat.
Sneeuboom, Daeso, Suid-Korea
Jonja-struktuur onder sneeu, Daeso
Boom in winter, Daeso
In Frankryk bevind ek myself in die Côte d'Azur, 'n streek wat weersgewys dwars trek. Die weermense op televisie vertel ons dat die kwik van die hele land onder vriespunt (celcius) lê; die Côte d'Azur lê op 12°c. Die hele land spoel onder die reën weg; die Côte d'Azur is droog en sonnig. Claudie, my partennaire, noem dit die Marokkaanse son. En dalk is klimaatsverandering nie 'n grap nie, soos sommiges daarop aandring.
Hier is 'n toneel, tien jaar gelede, van 'n frats sneeuval in die Vauban-hawe, Antibes.
Frats sneeuval, Vauban-hawe, Antibes, 2008
Nog minder in 2012.
En minder – 2012
In Parys, minus-20 grade (c), is die wêreld toe onder sneeu. En jy kan sien van die mense wat deur die televisie-kameras onderhou word dat, onder die oppervlakkige irritasie vir die ongeriewe, skuil die Europieër se groot liefde vir sneeu. Verlangs hoor mens Salvatore Adamo se triestige lied "Tombe la neige" ("Die sneeu val").
Sneeu … wat alles versag, verfris en rein laat voorkom, wat die vorme van dinge vereenvoudig, wat voorwerpe laat uitloer onder die verblindende wit van die kristal kombers, wat alles verander.
Maar ag, as ek smiddags gaan stap, lê die voor-Alpe darem onder sneeu.
Nomade-beeldhouwerk, beskou die sneeu
France 2 televisie
Daeso, Suid-Korea – my foto's
Sneeu in Port Vauban, Antibes – Don Dwinell (2008)
Sneeu in Antibes, Lesley Stem, Real France (2012)
Sneeu op die voor-Alpe – my foto
Suid-Korea February 1, 2018 Leave a comment
Die Koreane is heilig op hulle patrimonie en elke stuk van historiese waarde word versigtig benommer en so met deernis bewaar. Die lys strek oor die honderd duisend, die erfenis van vyf millennië. Die Nommer Een op daardie lys is die Suid-Poort van Seoel, 'n poort wat in Joseon-tydperk, tussen 1396 en 1398 saam met sewe ander hoofpoorte, opgerig is.
Toe ek die breë stadshoofweg oorsteek na die eiland waar die Suid-Poort vanaf die veertiende eeu staan, was die stadsskap om die eiland 'n gesig wat die 21ste-eeu weerspieël, glasblink wolkekrabbers wat soos kosmiese wagte oor die Suid-Poort waghou.
Ek is beïndruk met die werklike wagte wat seker vir toeriste in tradisionele kostuum daar "waghou" en die onophoudelike geklik van kameras nogal geniet. Vir my was daar 'n massiewe tydssprong in daardie kostuums, vanuit 'n Ooste wat die Weste destyds nie eers van bewus was nie.
Binne die boogingang was daar versierde balke, kuns uit eeue lank tevore, magiese vorme en kleure. Die boustyl van hierdie kruldak monument was Joseon, die tydperk van groot herlewing in die kultuur van die Koreaanse skiereiland. Daar is 'n aantal van die Poorte nog oor, hulle wat deel van die fortmure van destydse Seoel was.
Suid-Poort, Februarie, 2008
Dus, was dit met groot skok, die aand van die 10de Februarie, 2008, wat ek op televisie gesien het dat iemand brand in die Suid-Poort gestig het. Dit is later vassgetsel dat dit 'n afwykende man was wat wraaksugtig opgetree het. Reuse vlamme het by die boogingang uitgestyg. Honderde brandweermanne het pluime water besete gespuit, 'n toneel van blitsende ligte en beangste, geskokte skare wat die polisie probeer beheer.
Suid-Poort, 11 Februarie, 2008
Die vuur is na ure onder beheer gebring maar die verlies van die houtstrukture aan die binne was onherstelbaar. Vanaf 2008 word daar aan die Suid-Poort toegewyde herstelwerk gedoen en dit word toe in 2013 heropen. Vir die Koreane was die hele insident en die opvolg daarmee diep simbolies.
Wat na jare nog by my spook, is die beeld, vir enkele sekondes, van 'n man wat ooparms daar staan en hom oorgee aan ween, sy gelaat stralend met trane.